ভূস্বর্গে ফের সেনা অভিযান! কিন্তু কেন?

ওয়েব ডেস্ক: বিগত কয়েকদিন ধরেই খবরের শিরোনামে রয়েছে জম্মু ও কাশ্মীরের (Jammu & Kashmir) অনন্তনাগ জেলার কোকেরনাগ (Kokernag) এলাকা। হিমালয়ে আটকে যাওয়া প্যারাট্রুপারদের আটকে যাওয়া থেকে তাঁদের নিথর দেহ উদ্ধার- সব মিলিয়ে একাধিক অভিযান চলেছে ভূস্বর্গের এই এলাকার। আর এবার কোকেরনাগের আহলান গাদোল অরণ্য এলাকায় সন্দেহজনক কিছু চোখে পড়ে সেনার (Indian Army)। তা দেখেই শুক্রবার সকাল থেকেই ভারতীয় সেনার তরফে ওই অঞ্চলে ব্যাপক তল্লাশি অভিযান (Search Operation) শুরু হয়। তবে এই অভিযানের বিষয়ে এখনও কিছু বিস্তারিত তথ্য প্রকাশ করা হয়নি সেনার তরফে।

একইসঙ্গে টানা চারদিনের তল্লাশি অভিযানের পর এদিন দক্ষিণ কাশ্মীরের অনন্তনাগ জেলার আহলান গাদোল অরণ্যে উদ্ধার হয় দ্বিতীয় নিখোঁজ প্যারাট্রুপারের দেহ। প্রবল তুষারঝড় ও প্রতিকূল আবহাওয়ার কারণে নিখোঁজ হওয়া দুই সেনা জওয়ানের মধ্যে একজনের দেহ বৃহস্পতিবারই উদ্ধার হয়েছিল, আর শুক্রবার সকালে উদ্ধার হয় অপরজনের দেহ।

আরও পড়ুন: ‘ডিজিটাল গ্রেফতার’-এর তদন্তে দেশের ৪০ জায়গায় তল্লাশি সিবিআইয়ের

সেনা সূত্রে জানা গিয়েছে, গত তিন দিন আগে বিশেষ অভিযানে অংশ নিতে গিয়ে কোকেরনাগের তুষারাবৃত পাহাড়ি অঞ্চলে নিখোঁজ হয়ে যান দু’জন প্যারাট্রুপার। তাঁদের সঙ্গে শেষ যোগাযোগের পরপরই প্রবল তুষারঝড় শুরু হয়, ফলে অনুসন্ধান কার্যক্রম ব্যাহত হয়।

আবহাওয়া স্বাভাবিক হতেই ভারতীয় সেনা বাহিনী বৃহৎ পরিসরে তল্লাশি অভিযান শুরু করে। কঠিন ভূখণ্ড ও হিমশীতল তাপমাত্রা সত্ত্বেও টানা চারদিন ধরে চলে অনুসন্ধান অভিযান। অবশেষে শুক্রবার দ্বিতীয় জওয়ানের দেহ উদ্ধার হয়। সেনা কর্মকর্তারা জানান, মৃতদেহ আনুষ্ঠানিক সনাক্তকরণের পর সামরিক মর্যাদায় দুই জওয়ানের শেষকৃত্য সম্পন্ন করা হবে।